จีนชอบหุ้นไทยชูโอกาสกำไรสูงพื้นฐานบจ.แจ๋ว
ตลาดหลักทรัพย์เผยนักลงทุนจีนชอบหุ้นไทย กำไร
20 ส.ค. 2554

ตลาดหลักทรัพย์เผยนักลงทุนจีนชอบหุ้นไทย กำไร
บจ.เจ๋งแจกกำไรนักลงทุนสูง หวังเม็ดเงินในโควตาที่เหลือ 3 หมื่นล้านเหรียญสหรัฐเข้ามา
นายวิรไท สันติประภพ รองผู้จัดการตลาดหลักทรัพย์แห่งประเทศไทย เปิดเผยถึงผลการเดินทางไปประเทศจีนเมื่อปลายเดือน มี.ค.ที่ผ่านมา พบผู้ลงทุนตามโครงการลงทุนที่เรียกว่า Qualified Domestic Institutional Investor (QDII) ถือว่าได้รับความสนใจจากนักลงทุนจีนเป็นอย่างดี เพราะปีที่ผ่านมามีการลงทุนในตลาดหุ้นเกิดใหม่น้อย ตลาดหุ้นจีนให้ผลตอบแทนไม่มากนัก ขณะที่ผลประกอบการของบริษัทจดทะเบียนไทย (บจ.) เติบโตอย่างโดดเด่น และดัชนีหุ้นปรับตัวสูงเช่นกัน 
“คงไม่ได้คาดหวังว่าจะมีเงินทุนจากโครงการ QDII ในส่วนที่เหลืออีก 3 หมื่นล้านเหรียญสหรัฐ จะไหลเข้ามาตลาดหุ้นไทยทันที เพราะยังขาดการเชื่อมโยงระหว่างนักลงทุนสถาบันในจีนกับตลาดหุ้นไทย เพียงแต่ครั้งนี้จะเป็นการสร้างโอกาสและให้นักลงทุนจีนเข้าใจตลาดหุ้นไทยมากขึ้นมากกว่า” นายวิรไท กล่าว
ทั้งนี้ โครงการ QDII ของจีนมีเงินลงทุนกว่า 6 หมื่นล้านเหรียญสหรัฐ ซึ่งประมาณ 50% ได้ลงทุนไปแล้ว ส่วนใหญ่เป็นบริษัทของจีนที่ไปจดทะเบียนในตลาดหุ้นฮ่องกง รองลงมาเป็นตลาดในอเมริกา ยุโรป โดยมีการลงทุนในตลาดหุ้นเกิดใหม่น้อยมาก